钦定古今图书集成/明伦汇编/氏族典/第246卷 > 张立道
## 钦定古今图书集成/明伦汇编/氏族典/第246卷 > 张立道

按《元史张立道传》：“立道字显卿，其先陈留人，后徙大
名。父善，登金进士第。岁壬辰，国兵下河南，善以策干
太弟拖雷，命为必阇赤。立道年十七，以父任备宿卫。
世祖即位，立道从北征，未尝去左右。至元四年，命立
道使西夏，给所部军储，以干敏称皇子忽哥赤封云
南王，往镇其地。诏以立道为王府文学。立道劝王务”
农以厚民，即署立道大理等处劝农官。寻使安南，定
岁贡之礼。云南三十七部都元帅宝合丁专制岁久，
有窃据之志，忌忽哥赤来为王设宴，置毒酒中，且赂
王相府官，无泄其事。立道闻，趋入为王言之。王引其
手使探，口中肉已腐矣。立道潜结义士，约共讨贼，推
一人走京师告变，事颇露，宝合丁囚立道，将杀之。人
匠提举张忠夜劫诸狱出之，共亡至土蕃界，遇帝所
遣御史大夫博罗欢、王傅别怗与告变人俱来，二人
者遂与立道俱还，宝合丁伏诛。有旨召立道入朝，赐
金五十两，以旌其忠。八年，复使安南。十年，领大司农
事。中书以“立道熟于云南，奏授大理等处巡行劝农
使。”十五年，除忠庆路总管。十七年，入朝，力请于帝，以
云南王子也先帖木儿袭王爵，帝从之，遂命立道为
临安广西道宣抚使。二十二年，迁临安广西道军民
宣抚使。入朝，值权臣用事，遂退居散地，条陈十二策，
皆切当世之务。二十七年，北京地陷，人民震惊，命立
道为本路总管。未行，安南世子陈日燇遣其臣诣京
师，告袭爵。先是，其国主陈日烜累召不至，遣使问罪，
日烜不受命，遂遣将讨之，失利而还。帝怒，欲再发兵，
丞相完泽、平章不忽术言：“小邦不足以劳中国，张立
道尝再使安南有功，今复使往，宜无不奉命。”遂授礼
部尚书以行。至安南，立道传上命，数其罪，为书晓之。
日燇拜且泣涕，遂迎立道入，出奇宝为贿，立道一无
所受，但要日燇入朝。日燇乃先遣其臣阮代之，何惟
岩等随立道上表谢罪，修岁贡之礼如初，且言所以
愿朝之意。廷臣有害其功者，以为必先朝而后赦。日
燇惧，卒不敢至，议者惜之。二十八年，奉使按行两浙，
寻以为四川南道宣慰使，迁陕西汉中道肃政廉访
使。三十年，皇曾孙松山封梁王，出镇云南。大德二年，
廷议求旧臣可为梁王辅行者，立道遂以陕西行台
侍御史拜云南行省参政。视事期月，卒于官。立道凡
三使安南，官云南最久，颇得土人之心。子元，云南行
省左右司郎中。